मुरचाईल लोहा से सरदार पटेल के मूर्ति के बनावे वाली योजना ही मुरचा गईल
नई दिल्ली – लागता कि लोहा जमा क के, सरदार पटेल के सबसे ऊंचा मूर्ति बनावे के योजना खटाई में पर गइल बिया।
नर्मदा नदी के किनारे बनेवाला ए मूर्ति खातिर पछिला दु महिना में शायद ही कतहु से लोहा आइल होई। अंतिम बेर इहाँ लोहा 24 अप्रैल के अहमदाबाद से आइल रहे, ओकरा बाद से ए मामला में सन्नाटा बाटे।
अँग्रेजी अखबार इंडियन एक्सप्रेस के मुताबीक, देश के 16 राज्य से ए योजना खातिर तनिको लोहा नईखे आइल। ए 16 राज्य में भाजपा शासित राज्य भी बाड़े, जईसे राजस्थान ए मामला में कवनो सहयोग नईखे कईले।
पूरा के पूरा उत्तर पूर्व – असम, मेघालय, मणिपुर, त्रिपुरा, सिक्किम, मिज़ोरम अवुरी नागालैंड से एकरा में कवनो सहयोग नईखे मिलल जबकि केरल, मध्य प्रदेश, आंध्र प्रदेश, पश्चिम बंगाल, महाराष्ट्र, उत्तराखंड, झारखंड अवुरी पंजाब से आवे वाला लोहा के इंतजार होखता।
इंडियन एक्सप्रेस के खबर के मुताबीक, कर्नाटका से मात्र 6 बॉक्स अवुरी भाजपा शासित गोवा से मात्र 386 बॉक्स लोहा मिलल बा। जबकि सबसे जादा सहयोग उत्तर प्रदेश से बाटे। उत्तर प्रदेश से 40,000 बॉक्स, गुजरात से 33,000 बॉक्स, तमिलनाडू से 12,000 बॉक्स आईल। एने छत्तीसगढ़ अवुरी बिहार से भी 10,000 – 10,000 बॉक्स लोहा मिलल बा।
अखबार के मुताबीक, लोहा मंगावे के ए योजना के तुलना राम मंदिर खातिर इंटा जुटावे वाली योजना से होखत रहे, लेकिन जबसे ए योजना के पूरा देश में लागू करेवाला एनजीओ (सिटिज़नस फॉर अकाउंटेबल गवर्नेंस [सीएजी]) खुद अपना के ए योजना से अलग क लेलस, तबसे लोहा के आवक कम हो गईल। एनजीओ जनवरी महिना में अपना के ए योजना से बाहर क लेले रहे।
सूत्र के हवाले से अखबार लिखता कि, सरदार सरोवर नर्मदा लिमिटेड ए योजना प तीन साल पहिले से काम कईल चाहत रहे, लेकिन ओकरा इ ना समझ में आवत रहे कि – लोहा कईसे जामा कईल जाए। फेर एक साल पहिले, अगस्त 2013 में एकरा खातिर एनजीओ के ए योजना से जोड़ल गईल।
एनजीओ के काम रहे कि, उ जनता के ए योजना खातिर लोहा अवुरी माटी देवे खातिर तैयार करे अवुरी ए योजना के प्रति लोग के झुकाव बढ़ावे। पछिला दिसम्बर में तब गुजरात के मुख्यमंत्री रहल नरेंद्र मोदी खुद झंडी देखा के पूरा देश के सात लाख गाँव से लोहा जामा करे खातिर ट्रक रवाना कईले रहन।
एनजीओ के वेबसाइट दावा करतिया कि एकरा खातिर पूरा देश में 3 लाख खाली बॉक्स भेजवावल रहे, जेकरा में खेती के पुरान औज़ार के लोहा जामा क के भेजाए वाला रहे, अवुरी एही लोहा से ए मूर्ति के बनावे के योजना रहे।
इंडियन एक्सप्रेस के मुताबीक, पूरा देश से सिर्फ 1.26 लाख बॉक्स ही लवट के आईल, बाकी 1.74 लाख बॉक्स काहां बा, एकर कवनो जानकारी नईखे।
अखबार के मुताबीक जब अखबार के टीम आंध्र प्रदेश अवुरी जम्मू कश्मीर से आईल लोहा वाला गोदाम में गईल त उहाँ सिर्फ 94 बॉक्स प जम्मू कश्मीर (J&K) लिखल रहे। बकिया बॉक्स प पहिले से उत्तर प्रदेश लिखल रहे, जेकरा प हाथ से जम्मू लिख दिहल रहे।
सबसे खास बात जवन अखबार बतावता उ इ कि, सभ बॉक्स में साईकिल के पुर्जा, नट-बोल्ट, अवुरी दराती निहन मुरचाईल लोहा रहे।
भाजपा नेता के हवाला से अखबार लिखता कि, सरदार पटेल के मूर्ति खातिर गाँव-गाँव से लोहा जामा करे के पीछे मकसद रहे कि मोदी जी के नाम हर गाँव तक पहुंच जाए, अवुरी इ सभ योजना एनजीओ ही बनवले रहे। एकरा खातिर उ लोग (एनजीओ) सोश्ल मीडिया प मजगर प्रचार कईल अवुरी जेकर फायदा लोकसभा चुनाव में मिलल। लेकिन उ एनजीओ अब ए योजना के संगे नईखे, ओसही अब सरदार पटेल के मूर्ति बनावे वाली योजना भी प्राथमिकता में नईखे।
ओने एनजीओ के एगो अधिकारी कहले कि, ए योजना के पिछड़े के कारण गुजरात सरकार बिया। हमनी के अधिकार बहुत सीमित रहे, हमनी के जिम्मे एकर प्रचार कईल अवुरी एकरा के लोकप्रिय बनावल रहे, जबकि लोहा जामा करे, मूर्ति बनावे के जिम्मेवारी गुजरात सरकार के रहे। हमनी के आपन काम खतम क जनवरी महिना से अलग हो गईल बानी जा।
अखबार एनजीओ के एगो अवुरी सदस्य के बयान से बतावता कि, चुकी मूर्ति बनावे वाली योजना के मकसद पूरा हो गईल एहसे गुजरात सरकार के एकरा में अब कवनो रुचि नईखे।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva